৫৬ বলে সেঞ্চুরি! বিজয় হাজারে ট্রফিতে ব্যাট হাতে তাণ্ডব KKR তারকার

ওয়েব ডেস্ক: বিরাট কোহলি থেকে রোহিত শর্মা, বৈভব সূর্যবংশী থেকে ঈশান কিষাণ—বিজয় হাজারে ট্রফির (Vijay Hazare Trophy 2025-26) শুরুতেই তারকাদের ঝোড়ো ব্যাটিংয়ে মাতোয়ারা ক্রিকেটদুনিয়া। আর এবার লিস্ট-এ টুর্নামেন্টে ব্যাটে ঝড় তুলে আলোচনার কেন্দ্রে উঠে এলেন রিঙ্কু সিং (Rinku Singh)। টি-২০ বিশ্বকাপের স্কোয়াডে জায়গা পাওয়ার পরে যেন আরও ভয়ঙ্কর হয়ে উঠেছেন আলিগড়ের এই বাঁহাতি ব্যাটার। কেন তাঁকে ভারতের অন্যতম সেরা ফিনিশারদের তালিকায় রাখা হয়, রাজকোটে তা বুঝিয়ে দিলেন রিঙ্কু।

শুক্রবার এলিট গ্রুপ ‘বি’-র ম্যাচে চণ্ডীগড়ের (Uttar Pradesh Vs Chandigarh) বিরুদ্ধে রিঙ্কু মাত্র ৫৬ বলে দুর্দান্ত একটি সেঞ্চুরি হাঁকান। তাঁর খেলা প্রতিটি শট দর্শকদের মধ্যে উল্লাসের বিস্ফোরণ ঘটায়। এটি তাঁর কেরিয়ারের দ্বিতীয় সেঞ্চুরি এবং এদিন তিনি সর্বোচ্চ ব্যক্তিগত স্কোরও করেন।

আরও পড়ুন: প্রথম বলেই রোহিতের উইকেট! দেশের এই অনামি বোলারকে চেনেন?

এদিনের ম্যাচে পাঁচ নম্বরে নেমে শুরু থেকেই আক্রমণাত্মক ব্যাটিং করেন রিঙ্কু। মাত্র ৩৫ বলে হাফ-সেঞ্চুরি করেন। তার পর আরও ভয়ঙ্কর মূর্তিতে ব্যাটিং শুরু করেন তিনি। শেষ পর্যন্ত ৬০ বলে অপরাজিত ১০৬ রান করেন উত্তরপ্রদেশের অধিনায়ক। এই ঝকঝকে ইনিংসটি ১১টি চার ও ৪টি ছক্কা দিয়ে সাজান রিঙ্কু। আগের ম্যাচে সেঞ্চুরি মিস করলেও তিনি ৪৮ বলে ৬৭ রানের ঝোড়ো ইনিংস খেলেন। অর্থাৎ, টানা দুই ম্যাচেই দারুণ ছন্দে রয়েছেন নাইট (KKR) শিবিরের এই যোদ্ধা।